“หุ้นเอเชีย” เปิดผันผวน นักลงทุนกังวล เศรษฐกิจ “จีน” ซบเซา
“ตลาดหุ้นเอเชีย” เปิดผันผวน นักลงทุนกังวลเกี่ยวกับการขยายตัวทางเศรษฐกิจ “จีน” ที่เป็นไปอย่างซบเซา ฝาก “โกลด์แมน แซคส์” ปรับลดคาดการณ์ GDP จีนในปี 65 ลงสู่ระดับ 3% จาก 3.3%
“หุ้นเอเชีย” เปิดผันผวน นักลงทุนกังวลเกี่ยวกับการขยายตัวทางเศรษฐกิจ “จีน” ที่เป็นไปอย่างซบเซา
19 ส.ค. 2565

ผู้สื่อข่าวรายงานว่า ตลาดหุ้นเอเชียเปิดผสมผสานในวันนี้ โดยหุ้นญี่ปุ่นเปิดบวกโดยได้แรงหนุนจากดัชนีดาวโจนส์ตลาดหุ้นสหรัฐที่ปรับตัวขึ้นเมื่อคืนนี้ ขณะที่ตลาดหุ้นจีนปรับตัวลดลง เนื่องจากนักลงทุนวิตกเกี่ยวกับแนวโน้มการขยายตัวทางเศรษฐกิจที่เป็นไปอย่างซบเซาของจีน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,095.71 จุด เพิ่มขึ้น 153.57 จุด หรือ +0.53%, ดัชนี HSI ตลาดหุ้นฮ่องกงเปิดวันนี้ที่ 19,656.80 จุด ลดลง 107.11 จุด หรือ -0.54% และดัชนี SSE Composite ตลาดหุ้นจีนเปิดวันนี้ที่  3,275.62 จุด ลดลง 1.92 จุด หรือ -0.06%
โดย โกลด์แมน แซคส์ และ โนมูระ โฮลดิงส์ ปรับลดคาดการณ์เศรษฐกิจจีนเมื่อวานนี้ (18 ส.ค.65) โดยอ้างอิงถึงอุปสงค์ที่อ่อนแอลง รวมทั้งความไม่แน่นอนจากนโยบายโควิดเป็นศูนย์ และวิกฤตพลังงาน
ทั้งนี้ โกลด์แมน แซคส์ ปรับลดคาดการณ์การขยายตัวของผลิตภัณฑ์มวลรวมภายในประเทศ (จีดีพี) จีนในปี 65 ลงสู่ระดับ 3% จาก 3.3% ขณะที่โนมูระปรับลดคาดการณ์ GDP จีนในปี 65 ลงเหลือ 2.8% จากระดับ 3.3%
หลังจากเทนเซ็นต์ ยักษ์ใหญ่แห่งวงการเกมจากจีน และผู้ให้บริการแพลตฟอร์มวีแชท (WeChat) รายงานรายได้ลดลงในไตรมาส 2/2565 เมื่อต้นสัปดาห์นี้ บริษัทเนตอีส ซึ่งเป็นบริษัทเทคโนโลยีรายใหญ่ ได้ฟื้นฟูความเชื่อมั่นนักลงทุนด้วยการรายงานรายได้สุทธิเพิ่มขึ้น 13% ในไตรมาส 2/2565 เมื่อเทียบรายปี ซึ่งสูงเหนือความคาดหมาย
ทั้งนี้ เงินเฟ้อทั่วไปเดือนก.ค.ของญี่ปุ่นปรับตัวขึ้นสู่ 2.6% จาก 2.4% ในเดือนมิ.ย. ซึ่งสูงเหนือความคาดหมายที่ 2.2% และสูงกว่าเป้าหมาย 2% ของธนาคารกลางญี่ปุ่น (BOJ)